Parlement moet Eskom-korrupsie ondersoek, maan DA(Argieffoto: GCIS) John Steenhuisen, leier van die Demokratiese Alliansie, het Dinsdag die speaker van die nasionale vergadering, Nosiviwe Mapisa-Nqakula, skriftelik versoek om dringend ŉ ad hoc-komitee aan te stel oor ernstige bewerings van ANC-korrupsie by Eskom. “Die voormalige uitvoerende hoof van Eskom, Andre de Ruyter, se onthullings verlede week in ŉ onderhoud met eNCA dui op ŉ korrupte netwerk van ANC-kartels by Eskom-kragstasies, die hartklop van die land se ekonomie. Sommige bewerings dui op die betrokkenheid van individue wat tans in pres. Cyril Ramaphosa se kabinet dien.” Steenhuisen sê die land moet die volle waarheid weet. “Die bewerings dui daarop dat die ANC sistemies die land se kragnetwerk saboteer om sy eie korrupte doelwitte te bereik. As dit die waarheid is, kom dit neer op hoogverraad – onvergeeflike optrede deur die regerende party.” Steenhuisen meen die parlement moet die voortou neem en ŉ deeglike ondersoek van stapel stuur na die volle omvang van die ANC se kriminele kaping by Eskom. “ŉ Ad hoc- parlementêre komitee sal die mag hê om enige individu te dagvaar om voor hom te verskyn en vrae te beantwoord, insluitend mnr. De Ruyter self. Die ondersoek sal die mag hê om aanbevelings te maak vir verdere optrede, gebaseer op getuienis en bewyse.” Die vraag oor of ŉ ad hoc-komitee aangestel moet word, sal op 16 Maart gedebatteer word en ŉ stemmery sal uitgebring word. “Die ANC het luidkeels betrokkenheid in korrupsie by Eskom ontken. As die regerende party inderdaad onskuldig is, dan sal hy beslis die DA se versoek ondersteun om ŉ ad hoc-komitee aan te stel – om sy naam te herstel en ook om die ware skuldiges te onthul. Dit moet die eerste tree wees om die kriminele kaping van ons instansies en staatsbeheerde ondernemings deur die ANC en die ANC-geskepte beurtkragramp tot ŉ einde te bring.”